MINISTERSTVO ZDRAVOTNÍCTVA
SLOVENSKEJ REPUBLIKY
__________________________________
Číslo:  

Materiál na rokovanie 
Legislatívnej rady vlády 
Slovenskej republiky 

N á v r h

nariadenia vlády Slovenskej republiky o ochrane zdravia pri práci s azbestom 
												´

Podnet:

§ 2 ods. 1 písm. e) zákona č. 19/2002 Z.z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov		Obsah materiálu:

1.	Návrh nariadenia vlády

Predkladá:

Rudolf Zajac
minister zdravotníctva
Slovenskej republiky

Bratislava 30. júna 2005 

Návrh
NA R I A D E N I E  V L Á D Y
Slovenskej republiky
z ……..2005

o ochrane zdravia pri práci s azbestom 

Vláda Slovenskej republiky podľa § 2 ods. 1 písm. e) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov nariaďuje:

§ 1
Predmet úpravy
(1)	Toto nariadenie ustanovuje požiadavky na ochranu zamestnancov pred rizikom ich vystavenia prachu z azbestu alebo z materiálov obsahujúcich azbest a na predchádzanie tomuto riziku: vzťahuje sa na všetky činnosti, pri ktorých zamestnanci sú alebo môžu byť pri práci vystavení prachu z azbestu alebo z materiálov obsahujúcich azbest.

(2)	Pre účely tohto nariadenia ”azbest” znamená nasledovné vláknité kremičitany
a)	azbest aktinolit, CAS č. 77536-66-4 (), 
b)	azbest gruenerite (amozit) CAS č. 12172-73-5 (1),
c)	azbest anthofylit, CAS č. 77536-67-5 (1),
d)	chryzotil, CAS č. 12001-29-5 (1),
e)	krocidolit, CAS č. 12001-28-4, (1),
f)	azbest tremolit, CAS č. 77536-68-6 (1).

§ 2
Všeobecné ustanovenia

(1)	Pri akejkoľvek činnosti, pri ktorej by mohli byť zamestnanci exponovaní prachu z azbestu alebo materiálov, ktoré obsahujú azbest, je zamestnávateľ povinný vypracovať posudok o riziku, vzhľadom na charakter a stupeň expozície zamestnancov prachu z azbestu alebo materiálov obsahujúcich azbest, pričom prihliada aj na vyjadrenie zamestnancov a zástupcov zamestnancov.

(2)	Posudok o riziku podľa odseku 1 je zamestnávateľ povinný konzultovať so zamestnancami alebo so zástupcami zamestnancov v rámci organizácie a bude prehodnotený v prípade podozrenia, že je nesprávny, alebo keď dôjde ku zmene materiálu pri práci.

(3)	Zamestnávateľ je povinný zabezpečiť, aby zamestnanci neboli vystavení vyššej 
koncentrácii azbestu v pracovnom ovzduší ako je 0,1 vlákna na cm3 (technická smerná hodnota - TSH) vo vzťahu k osemhodinovému časovo-váženému priemeru.

(4)	V prípade, že expozícia zamestnancov je sporadická a nízkej intenzity a výsledok posudku o riziku ukázal nevýznamné ohrozenie zdravia, plnenie povinností uvedených v §§ 3, 15 a 16 sa nevyžaduje. Sú to tieto práce:
(a)	krátkodobé nepravidelné údržbárske činnosti, pri ktorých sa manipuluje iba s nedrobivými materiálmi,
(b)	odstraňovanie bez znehodnocovania netriedených materiálov, v ktorých sú azbestové vlákna pevne spojené so základným materiálom,
(c)	zalievanie alebo tmelenie materiálov obsahujúcich azbest, ktoré sú neporušené,
(d)	monitorovanie a kontrola ovzdušia, vrátane odoberania vzoriek za účelom zisťovania obsahu azbestu.

(5)	Úrad verejného zdravotníctva SR vydá praktické návody pre bezpečné pracovné postupy pri činnostiach uvedených v ods. 4 ()

§ 3
Oznamovacia povinnosť

(1)	Zamestnávateľ pred začiatkom prác uvedených v § 2 ods. 1 ak podľa posudku o riziku nepredpokladá prekročenie technickej smernej hodnoty  je povinný predložiť príslušnému orgánu na ochranu zdravia oznámenie, ktoré obsahuje

(a)	umiestnenie pracoviska, resp. miesto výkonu práce,
(b)	druh a množstvo azbestu v materiáloch, s ktorými sa bude manipulovať,
(c)	používané pracovné postupy
(d)	počet pracovníkov pri výkone činnosti,
(e)	deň začatia práce a jej trvanie,
(f)	ochranné opatrenia na obmedzenie expozície prachu s obsahom azbestu alebo materiálov obsahujúcich azbest podľa § 5.

(2)	Zamestnanci alebo zástupcovia zamestnancov majú prístup k údajom, ktoré sú obsahom oznámenia. 

(3)	Zamestnávateľ je povinný predložiť nové oznámenie v prípade akejkoľvek zmeny pracovných podmienok, ktorá môže mať vplyv na zvýšenú expozíciu zamestnancov prachom s obsahom azbestu alebo materiálov obsahujúcich azbest.

§ 4
Žiadosť o súhlas s výkonom práce

(1)	V prípade, že zamestnávateľ predpokladá pri výkone prác prekročenie technickej smernej hodnoty pre azbest je povinný vyžiadať si súhlas príslušného orgánu na ochranu zdravia s touto činnosťou ().

(2)	Žiadosť o súhlas musí obsahovať:
a/  umiestnenie pracoviska 
b/ druh a množstvo azbestu, alebo predpokladané množstvo ak bol azbest použitý v stavebnom materiáli
c/ pracovné postupy a činnosti 
d/ počet pracovníkov vykonávajúcich  tieto činnosti 
e/ popis osobných ochranných pracovných prostriedkov a spôsob ich čistenia 
f/ predpokladaný začiatok prác a ich trvanie 
g/ ochranné opatrenia na zníženie vystavenia pracovníkov azbestu 
h/ plán meraní koncentrácií azbestových vlákien v ovzduší pracoviska 

( 3 ) Súčasťou žiadosti podľa odseku 1 sú aj doklady:
a)	o osobitnej príprave pracovníkov podľa § 11 
b)	o zdravotnej spôsobilosti na prácu s azbestom 
c)	o informovaní o rizikách ohrozenia zdravia azbestovým prachom. 

(4)	Pri búracích prácach alebo pri prácach na odstránenie azbestových materiálov zo stavieb je súčasťou žiadosti aj schválenie technológie Úradom verejného zdravotníctva SR ().   

§ 5
Zákaz používania azbestových výrobkov

(1)	Používanie azbestu pomocou rozprašovania a pracovné metódy, pri ktorých sa používajú izolačné alebo zvukotesné materiály, ktoré obsahujú azbest s nízkou hustotou (menej ako 1 g/cm3) sú zakázané.

(2)	Uvádzanie azbestu na trh a jeho používanie a uvádzanie výrobkov obsahujúcich azbest na trh a ich používanie je zakázané ().

(3)	Výnimkou zo zákazu sú pracovné postupy a manipulácia pri búraní a odstraňovaní  materiálov s obsahom azbestu.

§ 6
Ochranné opatrenia na obmedzenie expozície prachu 
s obsahom azbestu alebo materiálov obsahujúcich azbest

1.	Pre všetky činnosti uvedené v § 2 ods. 1  je zamestnávateľ povinný za účelom zníženia expozície zamestnancov prachu z azbestu alebo z materiálov obsahujúcich azbest pod úroveň technickej smernej hodnoty na mieste výkonu práce zabezpečiť tieto ochranné opatrenia:
a)	obmedziť počet exponovaných alebo pravdepodobne exponovaných zamestnancov prachu z azbestu alebo z materiálov obsahujúcich azbest;
b)	navrhnúť bezpečné pracovné postupy bez vzniku azbestového prachu. Ak to nie je možné, zabrániť uvoľňovaniu azbestových vlákien do ovzdušia;
c)	pravidelne zabezpečiť čistenie všetkých priestorov a údržbu zariadení, ktoré sú zapojené do odstraňovania azbestu alebo materiálov obsahujúcich azbest;
d)	skladovať a prepravovať azbest alebo materiály obsahujúce azbest v pevnom uzavretom balení;
e)	zhromažďovať a odstraňovať odpad z miesta výkonu práce čo najskôr, v pevnom uzavretom balení s príslušným označením obsahu azbestu. ().

§ 7
Požiadavky na meranie

1.	Na účely merania prachu s obsahom azbestu a hodnotenie azbestu v pracovnom ovzduší sa zohľadňujú iba vlákna s dĺžkou viac ako päť mikrometrov, so šírkou menej ako tri mikrometre a s pomerom dĺžky ku šírke väčším ako 3:1.

2.	Zamestnávateľ je povinný podľa záverov posudku o riziku a pre účely zabezpečenia kontroly dodržiavania technickej smernej hodnoty zabezpečiť meranie azbestu v pracovnom prostredí. 

3.	Odber vzoriek sa vykonáva po konzultácii so zamestnancami alebo ich zástupcami.

4.	Odoberanie vzoriek musí byť reprezentatívne vo vzťahu k osobnej expozícii zamestnancov prachu z azbestu alebo z materiálov obsahujúcich azbest.
Trvanie odberu vzoriek musí zodpovedať reprezentatívnemu stanoveniu pre osemhodinový pracovný čas (jedna zmena) pomocou meraní alebo časovo vážených výpočtov.

5.	Odoberanie vzoriek môže vykonávať iba osoba s príslušnou kvalifikáciou na tento druh činnosti.() Odobraté vzorky sa môžu analyzovať iba v  laboratóriách vybavených na počítanie vlákien. 

6.	Počítanie vlákien sa vykonáva pomocou fázového kontrastného mikroskopu (FKM) v súlade so schválenou metódou odporúčanou Svetovou zdravotníckou organizáciou (WHO) z roku 1997 () alebo inou metódou (), ktorá poskytuje rovnaké výsledky (napr. scanovacím elektrónovým mikroskopom ).

§ 8
Náhradné opatrenia

(1)	V prípade zistenia prekročenia TSH je zamestnávateľ povinný zistiť príčiny a ihneď  vykonať náhradné opatrenia.

(2)	Zamestnávateľ je povinný, za účelom kontroly účinnosti náhradných opatrení vykonať opakované meranie a stanovenie azbestových vlákien v pracovnom ovzduší.

(3)	V prípade, že expozíciu zamestnancov nie je možné znížiť a z dôvodu dodržania TSH je zamestnávateľ povinný zabezpečiť pre zamestnancov osobné ochranné pomôcky na ochranu dýchacích ciest. Použitie týchto prostriedkov musí byť obmedzené na čo najkratší čas. 

(4)	Počas trvania práce  s použitím týchto prostriedkov je zamestnávateľ povinný zaraďovať prestávky v práci so zohľadnením fyzickej záťaže a klimatických podmienok a po konzultácii so zamestnancami alebo zástupcami zamestnancov. 

§ 9
Búracie práce a údržbárske práce

(1)	Pred začiatkom búracích alebo údržbárskych prác je  zamestnávateľ povinný získať potrebné informácie, v prípade potreby aj od majiteľov budov, o identifikácii materiálov, u ktorých sa predpokladá obsah azbestu.

(2)	V prípade, že vznikne pochybnosť o prítomnosti azbestu v materiáloch alebo v konštrukciách budov  ustanovenia tohto nariadenia musia byť dodržané.

(3)	V prípade činností ako je búranie, odstraňovanie, oprava a údržba, pri ktorých sa predpokladá prekročenie TSH  ustanovenej v § 2, ods. 3 a aj napriek realizácii technických preventívnych opatrení na obmedzenie koncentrácií azbestu v pracovnom ovzduší je zamestnávateľ povinný vykonať opatrenia na zabezpečenie ochrany zamestnancov vykonávajúcich túto činnosť:
a)	zabezpečiť vhodné dýchacie prístroje a iné osobné ochranné prostriedky, 
b)	označiť priestory výstražnou značkou, kde je predpoklad prekročenia TSH,
c)	zabrániť šíreniu prachu z azbestu alebo z materiálov obsahujúcich  azbest   mimo budov alebo mimo miesta, na ktorom sa činnosť uskutočňuje.

§ 10
Plán práce

(1)	Pred začiatkom búracích prác alebo prác na odstránenie azbestu  alebo výrobkov obsahujúcich azbest z budov, stavieb alebo inštalácií alebo z lodí je zamestnávateľ povinný vypracovať plán práce, ktorý má byť súčasťou oznámenia alebo žiadosti .

(2)	Plán práce uvedený v odseku 1 musí zohľadňovať všetky ochranné opatrenia pre zamestnancov na zabezpečenie ochrany zdravia a bezpečnosti pri práci na mieste výkonu práce uvedené v § 13 a musí určovať:
a)	odstránenie azbestu, alebo materiálov obsahujúcich azbest pred začiatkom búracích prác, okrem prípadov, v ktorých by to spôsobilo väčšie riziko pre zamestnancov, než ak by sa azbest, alebo materiály obsahujúce azbest ponechali na mieste
b)	poskytnutie osobných ochranných prostriedkov v nevyhnutných prípadoch uvedených v § 8 ods. (3),
c)	zabezpečenie merania prítomnosti azbestu po skončení týchto prác v pracovných priestoroch.
§ 11
Odborná príprava zamestnancov 

(1)	Zamestnávateľ je povinný zabezpečiť bezplatnú odbornú prípravu pre všetkých zamestnancov, u ktorých je predpoklad, že budú exponovaní prachu s obsahom azbestu pred začiatkom práce a v pravidelných intervaloch. 

(2)	Obsah odbornej prípravy musí byť pre zamestnancov zrozumiteľný a zameraný na získanie vedomostí a zručností o:
(a)	vlastnostiach azbestu a jeho účinkoch na zdravie, vrátane spolupôsobiaceho účinku fajčenia,
(b)   	typoch výrobkov alebo materiálov, ktoré zvyčajne obsahujú azbest,
(c)	pracovných postupoch, ktoré môžu mať za následok expozície prachu s obsahom azbestu a význam preventívnych opatrení  zameraných na minimalizovanie expozície,
(d)	bezpečných pracovných postupoch, kontrolách a ochranných pracovných prostriedkoch,
(e)	voľbe, správnom používaní a časovom obmedzení používania  vhodných ochranných dýchacích prístrojov,
(f)	postupoch v havarijných situáciách,
(g)	postupoch pri dekontaminácii pracovného prostredia zamoreného prachom s obsahom azbestu,
(h) 	spôsobe likvidácii odpadu,
(i)	náplni preventívnych lekárskych prehliadok.

(3)	Úrad verejného zdravotníctva SR vypracuje náplň odbornej prípravy pre zamestnancov odstraňujúcich azbest.

(4)	Pred začiatkom výkonu búracích prác alebo prác na odstraňovanie azbestu sa zamestnávateľ musí preukázať posudkom podľa § 4 ods. 4. ()

§ 12 
Ochranné opatrenia pri búracích prácach

(1)	V prípade všetkých činností, ktoré sú uvedené v § 9 ods. (1), a ktoré sú predmetom § 2 ods. (2) je zamestnávateľ povinný vykonať tieto ochranné opatrenie:
(a)	vymedziť a označiť príslušnými výstražnými značkami priestory, kde sa činnosti vykonávajú
(b)	zabezpečiť, aby do priestorov pracoviska mali prístup len zamestnanci pridelení na výkon práce v týchto priestoroch
(c)	zabezpečiť, aby v priestoroch pracoviska zamestnanci nefajčili 
(d)	zabezpečiť priestory na jedenie a oddych oddelené od pracoviska tak, aby zamestnanci neboli vystavení prachu z azbestu alebo z materiálov obsahujúcich azbest,
(e)	poskytnúť zamestnancom účinné osobné ochranné pracovné prostriedky na ochranu tela (ďalej len „ochranný odev“) a umožniť ich uloženie po použití na pracovisku; ak pranie ochranných odevov sa vykonáva mimo pracoviska, zabezpečiť ich prepravu v uzatvorených kontajneroch
(f)	zabezpečiť oddelené ukladanie ochranných odevov a civilného odevu
(g)	zabezpečiť pre zamestnancov vyhovujúce zariadenia na osobnú hygienu
(h)	zabezpečiť uloženie osobných ochranných pracovných  prostriedkov na ochranu dýchacích orgánov na vyhradenom mieste, ich kontrolu, čistenie po každom použití a ich pravidelnú údržbu.

(2)	Za opatrenia podľa ods. (1) nie je možné požadovať náhradu od zamestnancov .

§ 13
Informovanie zamestnancov a zástupcov zamestnancov

(1)	Zamestnávateľ zabezpečí, aby zamestnanci a zástupcovia zamestnancov boli informovaní o:
a)	riziku vystavenia prachu z azbestu alebo z materiálov obsahujúcich azbest,
b)	technických smerných hodnotách a požiadavkách na meranie azbestu,
c)	požiadavkách na osobnú hygienu vrátane zákazu fajčenia, jedenia a pitia na pracovisku,
d)	používaní osobných ochranných pracovných prostriedkov na ochranu tela a osobných ochranných pracovných prostriedkov na ochranu dýchacích orgánov,
e)	ďalších opatreniach na obmedzenie vystavenia zamestnancov prachu z azbestu alebo z materiálov obsahujúcich azbest.

(2)	Zamestnávateľ zabezpečí, aby zamestnanci alebo zástupcovia zamestnancov mali prístup k výsledkom meraní koncentrácii azbestu v pracovnom ovzduší a poskytne im vysvetlenie o význame týchto výsledkov.

(3)	Ak výsledky prekračujú TSH ustanovenú v § 7 zamestnávateľ informuje zamestnancov a zástupcov zamestnancov o tejto skutočnosti a príčine vzniku v čo najkratšom termíne a prekonzultuje navrhované opatrenia, ktoré sa majú realizovať. V prípade mimoriadnej situácie zamestnávateľ poskytne informácie o opatreniach, ktoré už boli prijaté.

§ 14
Zdravotný dohľad

(1)	Zamestnávateľ musí zabezpečiť pred začiatkom práce v expozícii prachu z azbestu alebo materiálov obsahujúcich azbest každému zamestnancovi lekársku preventívnu prehliadku. 
(2)	Lekárska preventívna prehliadka musí obsahovať vyšetrenia, ktoré sú uvedené v prílohe.

(3)	I. Periodická preventívna prehliadka sa má vykonať raz za tri roky, pokiaľ trvá expozícia a zamestnanec vykonáva činnosť uvedenú v § 2 ods. 1 ak o kratšom intervale nerozhodne ošetrujúci lekár, alebo orgán na ochranu zdravia.

(4)	Zdravotný záznam zamestnanca musí byť vedený v súlade s príslušnou legislatívou () 

(5)	Výsledkom lekárskej preventívnej prehliadky uvedenej v ods. 2 má byť určenie individuálnych ochranných alebo preventívnych opatrení, ktoré sa majú realizovať. Tieto môžu zahrňovať aj vyradenie  zamestnanca zo všetkých činností, kde je predpoklad expozície prachu z azbestu.

(6)	Zamestnanci musia byť informovaní o zdravotných vyšetreniach, ktorých sa môžu zúčastniť aj po ukončení expozície. Príslušný lekár vykonávajúci  lekárske preventívne prehliadky  zamestnancov alebo orgán na ochranu zdravia  môže určiť, v prípade potreby, účasť zamestnancov na následných lekárskych preventívnych prehliadkach aj po ukončení expozície.

(7)	Ak zamestnanec, ktorého sa to týka alebo zamestnávateľ nesúhlasí s odporúčaným záverom lekárskej prehliadky podľa ods.2  môže podať proti tomu odvolanie príslušnému krajskému odborníkovi.

§ 15
Evidencia a záznamy zamestnancov

(1)	Zamestnávateľ je povinný viesť evidenciu zamestnancov, ktorí sú  zodpovední za výkon činnosti podľa § 2 ods. 1.

(2)	Záznamy  o vystavení zamestnancov prachu z azbestu alebo z materiálov obsahujúcich azbest obsahujú: 
a)	meno a priezvisko zamestnanca, dátum narodenia
b)	pracovné zaradenie, profesiu a miesto výkonu práce
c)	výsledky merania azbestu v pracovnom ovzduší za každé sledované obdobie
d)	údaje o mimoriadnych situáciách v súvislosti s vystavením prachu z azbestu alebo z materiálov obsahujúcich azbest

(3)	Záznamy o zamestnancoch a zdravotné záznamy (dokumentácia) uvedené v § 14 ods. 3 sa uchovávajú najmenej 40 rokov po skončení  expozície V prípade ukončenia činnosti sa tieto záznamy archivujú na príslušnom regionálnom úrade verejného zdravotníctva.

(4)	Každý zamestnanec má prístup k záznamom, ktoré sa ho osobne týkajú. Zamestnanci alebo ich zástupcovia majú prístup k anonymným kolektívnym informáciám v záznamoch. 

(5)	Lekár vykonávajúci zdravotný dohľad má prístup k údajom zamestnancov týkajúcich sa expozície azbestu.

(6)	Hlásenie a evidenciu chorôb z povolania v súvislosti s expozíciou prachu z azbestu sa vykonáva podľa  príslušných predpisov ()

§ 16
Záverečné ustanovenie

Toto nariadenia vlády nadobúda účinnosť dňom zverejnenia v zbierke zákonov  2005.

Príloha č. 1
1. Lekárska preventívna prehliadka sa vykonáva podľa požiadaviek z praxe pracovného lekárstva. Obsahuje tieto postupy
a)	osobný pohovor,
b)	zdravotnú a pracovnú anamnézu,
c)	celkové klinické vyšetrenie s osobitným zameraním na hrudník a pľúca,
d)	testy pľúcnych funkcií (objemy vdychu a výdychu a ich pomery).

2. Príslušný lekár vykonávajúci zdravotný dohľad rozhodne o ďalších vyšetreniach, ako sú: 
a)	cytologické vyšetrenie spúta
b)	rtg snímky  hrudníka, príp. tomodenzitometria
c)	ďalšie vyšetrenia podľa najnovších poznatkov pracovného lekárstva.

3.	Lekár a/alebo orgán  zodpovedný za lekársky dohľad nad zamestnancami, ktorí sú exponovaní  azbestu, musí byť oboznámený s podmienkami  práce pri expozícii azbestu každého vyšetrovaného zamestnanca.